สาธิตสามัคคี

สาธิตสามัคคี เป็นชื่อมหกรรมกีฬาของโรงเรียนสาธิตที่อยู่ในมหาวิทยาลัยของรัฐ สังกัดสำนักงานคณะกรรมการการอุดมศึกษา กระทรวงศึกษาธิการ จัดการแข่งขันกีฬาเป็นประจำทุกปีการศึกษา มาจนทุกวันนี้ โดยหมุนเวียนการเป็นเจ้าภาพของแต่ละโรงเรียน ที่ตั้งอยู่ในกรุงเทพฯ ปริมณฑล และต่างจังหวัด

การแข่งขันกีฬาสาธิตสามัคคีเริ่มจากการแข่งขันกีฬาว่ายน้ำเมื่อเดือนมกราคม 2519 ระหว่างโรงเรียนสาธิตสังกัดทบวงมหาวิทยาลัย ใช้ชื่อว่า การแข่งขัน “ว่ายน้ำสาธิต-สามัคคี” โดยอาจารย์พลศึกษาของโรงเรียนสาธิตจุฬาลงกรณ์มหาวิทยาลัย โรงเรียนสาธิตแห่งมหาวิทยาลัยเกษตรศาสตร์ โรงเรียนสาธิตมหาวิทยาลัยศรีนครินทรวิโรฒ ปทุมวัน และโรงเรียนสาธิตมหาวิทยาลัยศรีนครินทรวิโรฒ ประสานมิตรฝ่ายประถม ซึ่งได้แก่ อาจารย์สุกรี รอดโพธิ์ทอง อาจารย์อุดร รัตนภักดิ์ อาจารย์ศรีประภา สาระคุณ (แม้นสงวน) อาจารย์ สุภารัตน์ วรทอง สรุปแนวความคิดร่วมกัน ให้มีการแข่งขันว่ายน้ำสาธิตขึ้น เพื่อเชื่อมความสามัคคี ก่อให้เกิดประโยชน์ ในการพัฒนาบุคลิกภาพ มีการพัฒนาการทางด้านร่างกายและจิตใจ รวมทั้งลักษณะนิสัยที่ดีมีน้ำใจนักกีฬาตลอดจนส่งเสริมให้นักเรียนได้พัฒนาความสามารถในการว่ายน้ำไปสู่ระดับที่สูงขึ้น ทั้งนี้โดยได้รับความเห็นชอบและอนุมัติในหลักการจากอาจารย์ใหญ่ของโรงเรียนสาธิตทั้ง 4 แห่ง ซึ่งได้แก่ อาจารย์รุจิระ สุภรณ์ไพบูลย์ อาจารย์ใหญ่โรงเรียนสาธิตจุฬาลงกรณ์มหาวิทยาลัย ศาสตราจารย์ ดร.อุบล เรียงสุวรรณ อาจารย์ใหญ่โรงเรียนสาธิตแห่งมหาวิทยาลัยเกษตรศาสตร์ ผู้ช่วยศาสตราจารย์คุณหญิง สมจิตต์ ศรีธัญรัตน์ อาจารย์ใหญ่โรงเรียนสาธิตมหาวิทยาลัยศรีนครินทรวิโรฒ ปทุมวัน และอาจารย์ละออ การุณยะวนิช อาจารย์ใหญ่ โรงเรียนสาธิตมหาวิทยาลัยศรีนครินทรวิโรฒ ประสานมิตรฝ่ายประถม จัดให้มีการแข่งขันประจำทุกปี โดยผลัดเปลี่ยนหมุนเวียนกันเป็นเจ้าภาพและถือว่าอาจารย์ใหญ่ทั้ง 4 แห่ง เป็นคณะกรรมการอำนวยการจัดการแข่งขันถาวร สำหรับคณะกรรมการจัดการแข่งขันฝ่ายต่าง ๆ จากโรงเรียนสาธิตทั้ง 4 แห่งร่วมเป็นคณะกรรมการ อาจารย์จากโรงเรียนเจ้าภาพเป็นประธานจัดการแข่งขัน ประชุมปรึกษาหารือทำงานร่วมกัน จึงเกิดเป็นระเบียบและข้อบังคับต่างของการจัดการแข่งขันและพัฒนามาจนถึงปัจจุบัน

ในการดำเนินงานได้รับเกียรติจากนายสุวรรณ ดาราวงษ์ ซึ่งเป็นหัวหน้ากองประกาศิต สำนักนายกรัฐมนตรีในขณะนั้น เป็นที่ปรึกษา และได้ขออนุมัติใช้ตราสัญญาลักษณ์ของทบวงมหาวิทยาลัยเป็น
ตราสัญญาลักษณ์ของการแข่งขันกีฬาว่ายน้ำสาธิตสามัคคี

ตำนานเพลง "มาร์ช สาธิต-สามัคคี"

ก่อนการแข่งขันสาธิตสามัคคีประมาณ 1-2 เดือน ที่โรงเรียนสาธิตต่างๆ จะได้ยินเสียงเพลงจากลำโพงให้นักเรียนร้องกันทั่วว่า

ซึ่งอาจารย์ระลึก สัทธาพงศ์ (ขณะนี้เป็น ผศ.)ได้แต่งเนื้อร้องและทำนอง ส่วนคุณพิมพ์ปฏิภา พึ่งธรรมจิตต์ เรียบเรียงเสียงประสาน เพลงนี้กระหึ่มเมื่อปี พ.ศ. 2521 เป็นการแข่งขันว่ายน้ำสาธิตสามัคคี ครั้งที่ 2 เมื่อ 14 มกราคม 2521 ณ สระว่ายน้ำจุฬาภรณ์วลัยลักษณ์ มหาวิทยาลัยเกษตรศาสตร์ ที่โรงเรียนสาธิตเกษตรเป็นเจ้าภาพ เชิญคุณนิทัศน์ ละอองศรี, คุณศรีสุดา เริงใจ และนักร้องวงจิตราทัศน์ มาขับร้องหมู่ และใช้วงดนตรีจิตราทัศน์ บรรเลง

ระบบการจัดการแข่งขัน ณ พ.ศ.นี้

กีฬาสาธิตสามัคคี มีการจัดคณะทำงานดังนี้ คณะกรรมการบริหารกีฬาสาธิตสามัคคี, คณะกรรมการอำนวยการกีฬาสาธิตสามัคคี, และคณะกรรมการดำเนินการแข่งขันกีฬาสาธิตสามัคคี โดยกำหนด "ข้อบังคับคณะกรรมการบริหารกีฬา “ สาธิตสามัคคี” สังกัดสำนักงานคณะกรรมการการอุดมศึกษา ว่าด้วยการจัดการแข่งขันกีฬา “สาธิตสามัคคี” สังกัดสำนักงานคณะกรรมการการอุดมศึกษา " จำนวน 1 ชุด และ " ระเบียบคณะกรรมการบริหารกีฬา “สาธิตสามัคคี” สังกัดสำนักงานคณะกรรมการการอุดมศึกษา ว่าด้วยการแข่งขัน ...กีฬา “สาธิตสามัคคี” สังกัดสำนักงานคณะกรรมการการอุดมศึกษา " จำนวน 16 ชุด เท่าจำนวนชนิดกีฬา

ชนิดกีฬาสาธิตสามัคคี ณ พ.ศ.นี้

จัดกีฬาทั้งหมด 16 ชนิด เรียงตามลำดับพยัญชนะ คือ กรีฑา กอล์ฟ ซอฟท์บอล เซปักตะกร้อ เทนนิส เทเบิลเทนนิส บาสเกตบอล แบดมินตัน เปตอง ฟุตบอล ลีลาศ วอลเลย์บอล ว่ายน้ำ หมากกระดาน ฮอกกี้ และแฮนด์บอล

ปัจจุบันมีโรงเรียนที่เข้าร่วมการแข่งขันทั้งหมด 21 แห่ง หรือ 12 สถาบัน แบ่งเป็น

โรงเรียนทีมีระดับประถมศึกษา จำนวน 7 แห่ง คือ สาธิตจุฬา,สาธิตมหาสารคาม, สาธิตราม,สาธิตประสานมิตร สาธิตสงขลาฯอนุบาล สาธิตศิลปากรประถม และสาธิตมศว องครักษ์

โรงเรียนที่มีระดับมัธยมศึกษา จำนวน 10 แห่ง คือ สาธิตจุฬา,สาธิตเชียงใหม่,สาธิตนเรศวร,สาธิตมหาสารคาม,สาธิตราม,สาธิตปทุมวัน,สาธิตประสานมิตร,สาธิตมศว องครักษ์,สาธิตศิลปากร สาธิตสงขลาฯ และสาธิตพะเยา

โรงเรียนที่มีทั้งระดับประถมศึกษากับระดับมัธยมศึกษา จำนวน 4 แห่ง คือ สาธิตเกษตร,สาธิตเกษตรกำแพงแสน,สาธิตขอนแก่น และสาธิตบูรพา

ดังนั้น จำนวนทีมระดับประถมศึกษา มี 11 ทีม และ ทีมระดับมัธยมศึกษา มี 14 ทีม